title: Vykonávacie nariadenie Komisie (EÚ) 2018/603 z 12. apríla 2018 o zatriedení určitého tovaru do kombinovanej nomenklatúry

text:
                  20.4.2018

                  SK

                  Úradný vestník Európskej únie

                  L 101/18

            VYKONÁVACIE NARIADENIE KOMISIE (EÚ) 2018/603
      z 12. apríla 2018
      o zatriedení určitého tovaru do kombinovanej nomenklatúry
      EURÓPSKA KOMISIA,
      so zreteľom na Zmluvu o fungovaní Európskej únie,
      so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä na jeho článok 57 ods. 4 a článok 58 ods. 2,
      keďže:

                  (1)

                  S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu Rady (EHS) č. 2658/87 (2), je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.

                  (2)

                  V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.

                  (3)

                  Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe odôvodnenia uvedeného v stĺpci 3 danej tabuľky.

                  (4)

                  Je potrebné umožniť, aby sa držiteľ záväzných informácií o nomenklatúrnom zatriedení tovaru vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 34 ods. 9 nariadenia (EÚ) č. 952/2013. Toto obdobie by malo byť stanovené na tri mesiace.

                  (5)

                  Opatrenia stanovené v tomto nariadení sú v súlade so stanoviskom Výboru pre colný kódex,

            PRIJALA TOTO NARIADENIE:
      Článok 1
      Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.
      Článok 2
      Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 34 ods. 9 nariadenia (EÚ) č. 952/2013 počas troch mesiacov odo dňa nadobudnutia účinnosti tohto nariadenia.
      Článok 3
      Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

         Toto nariadenie je záväzné v celom rozsahu a priamo uplatniteľné vo všetkých členských štátoch.
         V Bruseli 12. apríla 2018

               Za Komisiu

               v mene predsedu

            Stephen QUEST

               generálny riaditeľ

               Generálne riaditeľstvo pre dane a colnú úniu

         (1)  Ú. v. EÚ L 269, 10.10.2013, s. 1.

         (2)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).

         PRÍLOHA

                     Opis tovaru

                     Zatriedenie
                     (číselný znak KN)

                     Odôvodnenie

                     (1)

                     (2)

                     (3)

                     Nafukovací vankúš z plastov (tzv. vankúš na invalidný vozík – „wheelchair cushion“) s rozmermi približne 40 × 40 cm, skladajúci sa z dvoch obdĺžnikových prepojených komôr naplnených vzduchom. V každej komore je plastový vak naplnený vzduchom a pokrytý tenkou vrstvou zo silikónu.
                     Vankúš je nastaviteľný podľa úrovne nafúknutia oboch komôr, ktorá spôsobuje, že keď sa používateľ usadí na vankúš, zmení sa poloha plastových vakov v každej komore.
                     Vankúš má odnímateľnú protišmykovú návliečku z textilného materiálu a na jej spodnej strane sú pripevnené dva popruhy so suchým zipsom.
                     Výrobok je určený na to, aby sa u používateľa predišlo vzniku preležanín. Slúži na odľahčenie kostí sedacej časti a poskytuje používateľovi väčšie pohodlie.
                     Pozri obrázky (*1).

                     3926 90 97

                     Zatriedenie je určené všeobecnými pravidlami 1, 3 b) a 6 na interpretáciu kombinovanej nomenklatúry a znením číselných znakov KN 3926 , 3926 90  a 3926 90 97 .
                     Zatriedenie výrobku do položky 9404  (posteľoviny a podobné výrobky) je vylúčené, keďže nafukovacie vankúše sú z tejto položky vylúčené v zmysle poznámky 1 a) k 94. kapitole, v dôsledku čoho sa plastové nafukovacie vankúše zatrieďujú do položky 3926  [pozri aj vysvetlivky k harmonizovanému systému (HS) k položke 9404 , posledný odsek, b)].
                     Zatriedenie pod číselný znak KN 8714 20 00  ako časti, súčasti a príslušenstvo vozíkov pre telesne postihnuté osoby je takisto vylúčené, pretože výrobok nie je rozpoznateľný ako výrobok vhodný výlučne alebo hlavne na použitie s vozíkmi pre telesne postihnuté osoby v zmysle poznámky 3 k XVII. triede. Vzhľadom na objektívne charakteristické vlastnosti tohto výrobku ho možno použiť na mnohých druhoch sedadiel a stoličiek, ako aj na sedadlách invalidných vozíkov. Napríklad, výrobok nie je určený na použitie na konkrétnom sedadle, pretože nie sú na ňom žiadne špecifické pomôcky na pripevnenie, vďaka ktorým by bol rozpoznateľný na použitie na konkrétnom sedadle. Protišmyková návliečka a popruhy so suchým zipsom sa môžu použiť na pripevnenie k mnohým rôznym druhom sedadiel. Nič preto neurčuje tento výrobok ako výrobok na použitie na konkrétnom druhu sedadla [pozri aj vysvetlivky k HS k položke 8714 , prvý odsek, i)].
                     Zatriedenie pod číselný znak KN 8714 20 00  ako časti, súčasti a príslušenstvo vozíkov pre telesne postihnuté osoby je navyše vylúčené, pretože výrobok nie je nevyhnutný na fungovanie invalidného vozíka, ani invalidný vozík neprispôsobuje na osobitný úkon, ani nezväčšuje rozsah jeho možných úkonov a ani invalidnému vozíku neumožňuje vykonávať osobitnú funkciu spojenú s jeho hlavnou funkciou, ktorou je umožniť telesne postihnutej osobe pohybovať sa (pozri rozsudok Súdneho dvora zo 16. júna 2011, Unomedical, vec C-152/10, ECLI:EU:C:2011:402, body 29, 30 a 36). Invalidný vozík funguje rovnako ako bez vankúša. Vankúš iba spôsobuje, že sedenie na invalidnom vozíku je pre používateľa pohodlnejšie a znesiteľnejšie.
                     Hoci sa výrobok skladá z rôznych komponentov (plastový vankúš a návliečka z textilného materiálu), výrobok sa má zatriediť, ako keby pozostával len z plastového vankúša, keďže vankúš dáva výrobku jeho podstatný charakter v zmysle všeobecného pravidla 3 b). Textilný komponent je len návliečkou, ktorá chráni podstatný komponent a drží ho na mieste. Výrobok sa preto má zatriediť podľa základného materiálu, z ktorého je vyrobený, pod číselný znak KN 3926 90 97  ako „ostatné výrobky z plastov“.

            (*1)  Obrázky majú len informačný charakter.


title: Vykonávacie nariadenie Komisie (EÚ) 2018/606 z 19. apríla 2018, ktorým sa názvu „Dons“ (CHOP) udeľuje ochrana podľa článku 99 nariadenia Európskeho parlamentu a Rady (EÚ) č. 1308/2013

text:
               20.4.2018

               SK

               Úradný vestník Európskej únie

               L 101/37

         VYKONÁVACIE NARIADENIE KOMISIE (EÚ) 2018/606
   z 19. apríla 2018,
   ktorým sa názvu „Dons“ (CHOP) udeľuje ochrana podľa článku 99 nariadenia Európskeho parlamentu a Rady (EÚ) č. 1308/2013
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 99,
   keďže:

               (1)

               Komisia v súlade s článkom 97 ods. 2 a 3 nariadenia (EÚ) č. 1308/2013 preskúmala žiadosť Dánska o zápis názvu „Dons“ do registra uverejnila ju v Úradnom vestníku Európskej únie
                   (2).

               (2)

               Talianske ministerstvo poľnohospodárstva, združenie Confederazione Nazionale dei Consorzi Volontari per la Tutela delle Denominazioni dei Vini Italiani (FEDERDOC) a združenie L'Alleanza delle Cooperative Italiane-Agroalimentare zaslali Komisii emailom námietky v súlade s článkom 98 nariadenia (EÚ) č. 1308/2013 a článkom 14 nariadenia Komisie (ES) č. 607/2009 (3), a to 4. februára 2016, 5. februára 2016 a 8. februára 2016. Komisia uznala všetky tri námietky za prípustné v zmysle článku 15 nariadenia (ES) č. 607/2009

               (3)

               Komisia listom z 24. mája 2016 postúpila uvedené námietky dánskym orgánom a vyzvala ich, aby v súlade s článkom 16 ods. 1 nariadenia (ES) č. 607/2009 predložili do dvoch mesiacov súvisiace pripomienky. Dánsko zaslalo svoje pripomienky 4. júla 2016, t. j. v predpísanej lehote.

               (4)

               V súlade s článkom 16 ods. 1 nariadenia (ES) č. 607/2009 Komisia listami z 12. januára 2017 oznámila trom namietateľom pripomienky dánskych orgánov a dala im dva mesiace na prípadné ďalšie pripomienky. Komisii bolo 10. marca 2017 doručené oznámenie talianskeho ministerstva poľnohospodárstva, ktoré potvrdilo svoju námietku.

               (5)

               V súlade s článkom 16 ods. 3 nariadenia (ES) č. 607/2009 by Komisia mala prijať rozhodnutie na základe dôkazov, ktoré má k dispozícii.

               (6)

               Všetci traja namietatelia tvrdia, že niektoré odrody viniča používaného na výrobu „Dons“, konkrétne „Cabernet Cortis“, „Orion“, „Regent“, „Rondo“ a „Solaris“, ktoré považujú za hybridy získané krížením druhu Vitis vinifera s inými druhmi rodu Vitis, by sa podľa článku 93 ods. 1 písm. a) bodu iv) nariadenia (EÚ) č. 1308/2013 nemali používať na výrobu výrobku s chráneným označením pôvodu. Okrem toho tvrdia, že odrodu získanú z medzidruhového kríženia nemožno v žiadnom prípade považovať za odrodu, ktorá patrí k druhu Vitis vinifera. Podľa talianskeho ministerstvo poľnohospodárstva a združenia FEDERDOC je v každej krajine Európskej únie možné vďaka preskúmaniu genómu určiť, či odroda patrí k druhu Vitis vinifera, alebo je kríženom s iným druhom rodu Vitis.

               (7)

               Talianske ministerstvo poľnohospodárstva okrem toho tvrdí, že žiadosť neobsahuje dosť informácií o ľudských faktoroch, príčinnej súvislosti medzi prírodnými a ľudskými faktormi ani o kvalite a vlastnostiach výrobku, ktoré sú dané zemepisným prostredím. Navyše uvádza, že tvrdenie, že profil kyslosti výrobku možno pripísať „výberu pomerne odolných odrôd“ nie je technicky ani vedecky podložené vzhľadom na to, že výber odrôd je dlhodobý proces, ktorého súčasťou nesmú byť medzidruhové hybridy.

               (8)

               Talianske ministerstvo poľnohospodárstva napokon zastáva názor, že je zbytočné stanovovať požiadavky na označovanie odrôd viniča a ročníka vína, pretože tieto požiadavky sú už stanovené v článkoch 61 a 62 nariadenia (ES) č. 607/2009.

               (9)

               Komisia posúdila tvrdenia a dôkazy, ktoré poskytli namietatelia a žiadateľ, a dospela k názoru, že názov „Dons“ by sa mal zapísať do registra ako chránené označenie pôvodu z dôvodov uvedených v ďalšej časti textu.

               (10)

               Pokiaľ ide o tvrdenie, že výrobok sa nezískava z odrôd viniča, ktoré patria k druhu Vitis vinifera, treba vziať do úvahy niekoľko faktorov. Po prvé, na úrovni EÚ neexistuje harmonizovaná klasifikácia odrôd viniča, ktorý patrí k druhu Vitis vinifera. Okrem toho žiaden oficiálny príslušný orgán (ako napríklad Medzinárodná organizácia pre vinič a víno – OIV) nevydal žiaden referenčný zoznam či vedecký dokument, ktorý by v súčasnosti umožňoval nespochybniteľnú kategorizáciu druhu Vitis vinifera alebo krížencov medzi druhom Vitis vinifera a inými druhmi rodu Vitis ani rozlišovanie medzi nimi. V tomto kontexte by sa otázka vedeckej definície mala v prvom rade riešiť predbežným vnútroštátnym postupom posúdenia, ktorý členské štáty vykonávajú v súlade s článkom 96 nariadenia (EÚ) č. 1308/2013. Dánsko vychádza z nemeckej klasifikácie, v ktorej je všetkých päť odrôd klasifikovaných ako odrody, ktoré patria k druhu Vitis vinifera. Po druhé, podľa článku 16 ods. 3 nariadenia (ES) č. 607/2009, ktorý sa týka preskúmania námietky, Komisia prijíma každé rozhodnutie o zamietnutí alebo zaregistrovaní označenia pôvodu na základe dôkazov, ktoré má k dispozícii. V predmetnom prípade namietatelia neposkytli žiadne spoľahlivé vedecké dôkazy či údaje preukazujúce, že výrobok sa nezískava z odrôd viniča, ktoré patria k druhu Vitis vinifera. Komisia napokon konštatuje, že niekoľko iných členských štátov používa predmetné odrody viniča pri výrobe svojich vín s chráneným označením pôvodu.

               (11)

               Z uvedených dôvodov nemožno dospieť k záveru, že výrobok s názvom „Dons“ sa získava z odrôd viniča, ktoré nepatria k druhu Vitis vinifera. Námietky vznesené na tomto základe je preto nutné zamietnuť.

               (12)

               Pokiaľ ide o údajné chýbajúce informácie o súvislosti, Komisia uvádza, že žiadosť obsahuje opis relevantných prírodných faktorov v predmetnom zemepisnom prostredí, ako aj ich súvislosť so špecifickou kvalitou a vlastnosťami výrobku, a to najmä s vyšším objemom kyseliny mliečnej vo výrobku, čo ho odlišuje od klasických šumivých vín. Z toho teda vyplýva, že žiadosť obsahuje prvky súvislosti podľa článku 7 nariadenia (ES) č. 607/2009. Pokiaľ ide o ľudské faktory, profil kyslosti výrobku sa považuje za výsledok výberu pomerne odolných odrôd v súlade s článkom 93 ods. 1 písm. a) bodom i) nariadenia (EÚ) č. 1308/2013.

               (13)

               Pokiaľ ide o tvrdenia, že je nadbytočné stanoviť požiadavky, ktoré už sú predpísané nariadením, časť požiadaviek je nad rámec práva Únie, a preto sa ich začlenenie zdá vhodné z dôvodov jasnosti a správneho pochopenia požiadaviek potenciálne oprávnených výrobcov.

               (14)

               Na základe uvedených skutočností a v súlade s článkom 99 nariadenia (EÚ) č. 1308/2013 Komisia dospela k záveru, že žiadosť spĺňa podmienky stanovené v danom nariadení a názov „Dons“ by mal byť chránený a zapísaný do registra uvedeného v článku 104 daného nariadenia.

               (15)

               Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,

         PRIJALA TOTO NARIADENIE:
   Článok 1
   Týmto sa udeľuje ochrana názvu „Dons“ (CHOP).
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 19. apríla 2018

            Za Komisiu

            predseda

         Jean-Claude JUNCKER

      (1)  Ú. v. EÚ L 347, 20.12.2013, s. 671.

      (2)  Ú. v. EÚ C 407, 8.12.2015, s. 4.

      (3)  Nariadenie Komisie (ES) č. 607/2009 z 14. júla 2009, ktorým sa ustanovujú určité podrobné pravidlá vykonávania nariadenia Rady (ES) č. 479/2008, pokiaľ ide o chránené označenia pôvodu a zemepisné označenia, tradičné pojmy, označovanie a obchodnú úpravu určitých vinárskych výrobkov (Ú. v. EÚ L 193, 24.7.2009, s. 60).